钦定古今图书集成/历象汇编/岁功典/第026卷 > 《陕西志书》 > 嘉定县
## 钦定古今图书集成/历象汇编/岁功典/第026卷 > 《陕西志书》 > 嘉定县

正月十五日为上元节，先数日卖灯，谓之“灯市。”灯。有
楮练罗帛之属，绘缕人物故事，或为花果虫鱼动植
之像。好事者或为藏头诗句，悬杂物于几，任人商揣，
曰“灯谜”，亦曰“弹壁灯。”揣著者，其物听其取去。豪家富
室，则有缭丝、琉璃、鱼魫、彩珠、明角、羊皮、夹纱、麦丝、竹
缕、流苏、宝带、鳌山诸品。至期则结彩棚于衢巷，悬灯
争胜，白日游观，名曰“看彩色。”夜击锣鼓，曰“闹元宵。”乡
村土人以迎土地神，联百千灯笼为身，辊球灯为珠，
亘街穿巷，导以旌旄，夹以鼓吹，以迎神而祈水泽。农
家于望夕以高炬照田四隅，曰“照田蚕。”又造面茧，今
俗所制正如蚕茧状，蒸之饀内，占水旱，卜流年休咎。
《岁时记》谓“即厚皮馒头”，大谬。　俗谓正“月百草俱灵”，
故于灯时备诸祠卜之戏，然多婢子为之，故于箕帚
竹苇之类，皆能响卜。　箕姑以筲箕插著，蒙以巾帕
请之，至则两手托其胁。能写字，能击人，或但舂举，以
应卜者所叩。　帚姑以敝帚系裙以卜，至则能起卧，
以占事。　竹姑以小竹剖为两，二人各一著，对抬两
端相向，如舁舆状，爇楮祷之，神至则双篾中合，相戛
为兆。惟人所占，以数多寡为验，或能鼓其中，谓之“开
花”也。苇姑亦同　鍼姑，以鍼对穿一线请之，神至，则鍼尾相合为兆，以卜巧拙，占吉凶。旧说魏文帝美人
薛妃鍼入神能暗室剪裁，故后世女子祀之以卜
巧　七姑。群女以笊篱偷门，神糊于上，画成人面，以
柳枝为身，以衣覆之，相和以请之，神来即能拜而扶
之则重。或云：唐俗元宵请戚姑之神盖？汉之戚夫人
死于厕，故凡请者，诣厕请之。今俗称七姑，音近是也。

紫姑《显异录》云：“紫姑，莱阳人，姓何，名媚，字丽卿寿”

阳李景纳为妾，其妻妒之，正月十五，阴杀之于厕中。
天帝悯之，命为厕神。故世人作其形，夜于厕间迎祀，
以占众事。俗呼为“三姑”，又云“坑三姑娘。”